ভারতীয় সংবাদমাধ্যম নিউজ নেশন জানায়, রায় ঘোষণার পর একটি বিশেষ হেলিকপ্টারে করে পাঁচকুলা থেকে রোহটাকে পুলিশ কর্মকর্তাদের একটি রেস্ট হাউসের দিকে রওনা করেন রাম রহিম। সঙ্গে তার পালিতা কন্যা হানিপ্রিতও ছিলেন। ‘গুরুর’ সঙ্গে ব্যাগ ও স্যুটকেস নিয়ে আসারও অনুমতি দেওয়া হয়। কারা কর্মকর্তাদের দাবি, দুপুর সাড়ে তিনটার দিকে রাম রহিম সুনারিয়া জেলে পৌঁছান এবং প্রয়োজনীয় আনুষ্ঠানিকতা শেষ করার পর পরই তাকে সেলে পাঠিয়ে দেওয়া হয়। কারা পুলিশের মহাপরিচালক কেপি সিং শনিবার জানান, রাম রহিম অন্য সাধারণ কারাবন্দিদের মতো মেঝেতে ঘুমিয়েছেন। জেল সূত্রের বরাত দিয়ে ভারতীয় সংবাদমাধ্যম নিউজ নেশন জানিয়েছে, নিদ্রাহীন রাত কেটেছে বিতর্কিত এ গুরুর। রাতে একটি রুটি ও এক গ্লাস দুধ খেয়েছেন তিনি।